Na temelju članka 20. stavka 1. Zakona o održivom gospodarenju otpadom (»Narodne novine« RH broj 94/13,73/17,14/19)  i čl. 18. Statuta Općine Goričan (»Službeni Glasnik Međimurske županije « broj 5/2013) Općinsko vijeće Općine Goričan donosi 
IZVJEŠĆA
o provedbi Plana gospodarenja otpadom Republike Hrvatske za razdoblje 2017 – 2022 godine na području Općine Goričan za 2018. godinu

Općina Goričan je smještena na sjeveroistočnom dijelu Međimurske županije, a prostire se na površini od 21,56 km2 (sl.1.). Po veličini je osamnaesta jedinica lokalne samouprave (JLS) u Međimurskoj županiji. Jedino naselje u sastavu Općine je mjesto Goričan. Općina Goričan na sjeverozapadu graniči sa Općinom Domašinec, na zapadu sa Općinom Donji Kraljevec, a na jugu sa Gradom Prelogom. Sjeveroistočna granica Općine je državna granica prema Republici Mađarskoj koja je u pravilu određena tokom rijeke Mure. Na području Općine Goričan prema popisu od 2011. godine živi 2823 stanovnika u 836 domaćinstva što predstavlja 2,48 % od ukupnog broja stanovnika Međimurske županije. Gustoća naseljenosti na području Općine Goričan iznosi 130,9 st/km2 .

 Jedinice lokalne samouprave (JLS) dužne su donijeti plan gospodarenja otpadom. Svrha planova gospodarenja otpadom je uspostava cjelovitog sustava gospodarenja otpadom na području Republike Hrvatske. Općina Goričan donijela je Plan gospodarenja otpadom Općine Goričan od 2017. do 2022. godine 05.12.2017. godine («Službeni glasnik Međimurske županije» broj 7/08) na temelju Zakona o održivom gospodarenju otpadom («Narodne novine» broj 94/13,73/17,14/19) a u skladu sa Planom gospodarenja otpadom Republike Hrvatske 2017-2022 («Narodne novine» broj 3/17).
Općina Goričan u suradnji sa JLS na području donjeg Međimurja (Grad Prelog, Općine Sveta Marija, Donji Vidovec, Kotoriba, Donja Dubrava i Donji Kraljevec) i GKP PRE-KOM d.o.o. 31. siječnja 2014. godine zaključuje Sporazum o zajedničkoj provedbi mjera gospodarenja otpadom temeljem članka 23. stavak 5. i članka 28. stavak 2. Zakona o održivom gospodarenju otpadom. Sporazumu se 2016. godine priključuju Općine Belica i Dekanovec, 2017. godine Općina Domašinec, a 2018. godine Općine Martijanec i Podturen. Sukladno Uredbi o gospodarenju komunalnim otpadom (NN 50/17) 29.11.2017. godine Općinsko vijeće Općine Goričan donosi Odluku o načinu pružanja javnih usluga prikupljanja miješanog komunalnog otpada i biorazgradivog komunalnog otpada na području Općine Goričan u kojem se utvrđuju kriteriji obračuna količine otpada, standardne veličine i druga bitna svojstva spremnika za sakupljanje otpada, najmanju učestalost odvoza otpada prema područjima, obračunska razdoblja, područje pružanja javne usluge, opće uvjete ugovora s korisnicima, lokacije i način rada reciklažnih dvorišta i mobilnih reciklažnih dvorišta i dr.
Organizirano sakupljanje, odvoz i zbrinjavanje otpada na području Općine Goričan obavlja GKP PRE-KOM d.o.o. iz Preloga. Općina Goričan i ostale JLS ispunjavanju ciljeve iz Plana gospodarenja otpadom na zakonom predviđeni način ponajviše zbog same suradnje JLS, GKP PRE-KOM d.o.o., gospodarskih subjekata i građana. Po sustavu sakupljanja i  zbrinjavanja otpada JLS gdje je GKP PRE-KOM d.o.o. Prelog davatelj javne usluge pozitivno odskaču od prosjeka u Republici Hrvatskoj. 
Količine miješanog komunalnog otpada se smanjuju iz godine u godinu, a udio odvojeno prikupljenog otpada raste. Na području Općine Goričan odvojeno se prikuplja otpadni papir, metal, staklo, plastika, tetrapak, granje, gume, tekstil, elektronički otpad i glomazni otpad, otpadna jestiva ulja. Udio odvojeno prikupljenog otpada lagano raste, a u 2018. godini iznosi 53,39%. Uključenost u sustav gospodarenja otpadom za 2018. iznosi 108,85% što je najbolji rezultat u odnosu na ostale JLS. 
U Prelogu je GKP PRE-KOM d.o.o. izgradio reciklažni centar u kojem je smješteno reciklažno dvorište sa sortirnicom za korisni otpad, a 2017. godine izgrađen je i Centar za ponovnu uporabu –CPU. U reciklažnom centru se od 2017. godine dodatno obrađuje glomazni otpad, a krajem 2018. godine ishođena je dopuna dozvole za gospodarenje otpadom za prikupljanje i skladištenje otpadnog jestivog ulja. Krajem 2014. godine započela je izgradnja kompostane za obradu biorazgradivog otpada koja je doprinijela smanjenju biorazgradivog otpada ali i ukupnih količina otpada koji završava na odlagalištu. Usluga sakupljanja biorazgradivog otpada od korisnika na području Općine Goričan započela je sa 01.01.2015. godine. U kompostani se proizvodi kompost klase I i II kojem je ukinut status otpada i prodaje se za proizvodnju različitih poboljšivača tla. 
Podaci o vrstama i količinama proizvedenog odnosno sakupljenog otpada, odlaganju otpada te stanju, potrebama i ciljevima gospodarenja otpadom na području Općine Goričan nalaze se u Izvješću o radu davatelja javne usluge za 2018. godinu.

Usporedbom s ostalim dijelovima Republike Hrvatske, sustav gospodarenja otpadom na području Općine Goričan je dobar i pozitivan primjer gospodarenja otpadom. Kontinuirano se radi na poboljšavanju sustava zbrinjavanja otpada i omogućuje se građanima da sav proizvedeni otpad zbrinjavaju na zakonom predviđeni način. 
Izvješće o provedbi Plana Gospodarenja otpadom Općine Goričan za 2018. godinu objavit će se u »Službenom glasniku Međimurske županije«.

U Goričanu, ožujak, 2019. godine

Predsjednik Općinskog vijeća
                                                                                   __________________________

